നഗരസഭാ കൗണ്സിലില് അമ്മയുടെ പിന്ഗാമിയായി മകള് ചുമതലയേറ്റു വിദ്യാ വിജയന് കൗണ്സിലറായി സത്യപ്രതിജ്ഞ ചെയ്തു നെടുമങ്ങാട്: കൊവിഡിന് ഇരയായ നഗരസഭാ കൗണ്സിലര് ഗിരിജാ വിജയന്റെ പിന്ഗാമിയായി മകള് വിദ്യാ വിജയന് പതിനാറാംകല്ല് വാര്ഡ് കൗണ്സിലറായി സത്യപ്രതിജ്ഞ ചെയ്തു. നഗരസഭാ അങ്കണത്തില് തയ്യാറാക്കിയ വേദിയില് ചെയര്പേഴ്സണ് സി.എസ്. ശ്രീജ സത്യവാചകം ചൊല്ലിക്കൊടുത്തു. ഗിരിജാ വിജയന്റെ വിയോഗത്തെ തുടര്ന്ന് നടന്ന ഉപതിരഞ്ഞെടുപ്പില് കോണ്ഗ്രസ് സ്ഥാനാര്ത്ഥി ഗീതാദേവിയെ പരാജയപ്പെടുത്തിയാണ് വിദ്യ നഗരസഭാ കൗണ്സിലിലേക്ക് തിരഞ്ഞെടുക്കപ്പെട്ടത്. ഗിരിജാ വിജയന്റെ എതിരാളിയും ഗീതാദേവിയായിരുന്നു. അമ്മയ്ക്ക് 10 വോട്ടിന്റെ ഭൂരിപക്ഷമായിരുന്നെങ്കില്, മകള് 94 വോട്ടിന്റെ മികച്ച ഭൂരിപക്ഷത്തിലാണ് വാര്ഡ് നിലനിറുത്തിയത്. സത്യപ്രതിജ്ഞാ ചടങ്ങില് നഗരസഭാ വൈസ് ചെയര്മാന് എസ്. രവീന്ദ്രന്, സ്റ്റാന്ഡിംഗ് കമ്മിറ്റി അദ്ധ്യക്ഷന് പി. ഹരികേശന് നായര്, മുന് നഗരസഭാ അദ്ധ്യക്ഷന്മാരായ ചെറ്റച്ചല് സഹദേവന്, ലേഖാ സുരേഷ്, സി.പി.എം ഏരിയാ സെക്രട്ടറി അഡ്വ. ആര്. ജയദേവന്, സി.പി.ഐ മണ്ഡലം സെക്രട്ടേറിയറ്റംഗം എസ്.ആര്. വിജയന്, നഗരസഭാ സെക്രട്ടറി ഷെറി, കൗണ്സില് അംഗങ്ങള്, മുനിസിപ്പല് എന്ജിനീയര് തുടങ്ങിയവര് പങ്കെടുത്തു.